钦定古今图书集成/明伦汇编/氏族典/第287卷 > 黄质
## 钦定古今图书集成/明伦汇编/氏族典/第287卷 > 黄质

按《范县志》：“质，字文之，登顾鼎臣榜进士。正德初，补永
清令，治居畿邑之最，征为户科给事中。峕逆瑾窃权，
质上疏言，多指斥中人，瑾不平。会江西有疑狱，命往
谳之。事竣，瑾败，寻改礼科。适乾清宫灾，上言致灾之
由，消变之道，慷慨激切，得古谏臣体。出为湖广参议，
同大司徒秦民悦，平郴、桂峒獠。既改河南中丞何天”
衢征剿巨盗，以质督军饷。盗平，迁浙江按察司副使。
饬兵温、处，剿平汀、漳群盗。为共事者窃其功，改湖广
辰沆兵备副使。又与朝贵多不相能，居无何，乃有左迁之命，遂解任归。寻卒。